離婦
作者：張籍
朝代：唐

paragraphs: 十載來夫家，閨門無瑕疵。
薄命不生子，古制有分離。
託身言同穴，今日事乖違。
念君終棄捐，誰能強在茲。
堂上謝姑嫜，長跪請離辭。
姑嫜見我往，將決復沉疑。
與我古時釧，留我嫁時衣。
高堂拊我身，哭我於路陲。
昔日初爲婦，當君貧賤時。
晝夜常紡績，不得事蛾眉。
辛勤積黃金，濟君寒與飢。
洛陽買大宅，邯鄲買侍兒。
夫壻乘龍馬，出入有光儀。
將爲富家婦，永爲子孫資。
誰謂出君門，一身上車歸。
有子未必榮，無子坐生悲。
爲人莫作女，作女實難爲。